khistorydata/jeongjo-sjw-relations huggingface dataset:
정조 7년 · 목
具翼善冠袞龍袍。乘輿出仁和門。予曰。通禮何不待令乎。承旨尹塾曰。通禮初不別省記。故不得待令矣。詣萬安門降輿行禮訖。予曰。通禮何不以兵曹郞廳尙瑞院或司饔院官員代差乎。乘輿出萬安門。由仁和門還內。
정조 7년 · 강
下勸農綸音于八道兩都。
정조 7년 · 목
敎曰。農者。民之自力而自食者也。固不待乎人之勸。而惟其有勤有怠。勸則四野墾闢。不勸則百畝蕪翳。又況民時奪而種耘以愆。農糧乏而耒耟不出。此所以周有觀饁之咏。夏有省耕之諺。而古昔聖王。眷眷於勸農之政。可知也。噫冀壤雖沃。不治胡穫。兗田雖泥。有作乃秋。莫曰農歉之由天。抑亦勞逸之在人。忍飢而耕。揮汗而鋤。霑體塗足。瘦筋苦骨。天下至勞之事。莫甚於農。工之人何必驅於南畝。策懒警惰。期盡其力。而蓋以不如是勤。罔有黍稷。飢餧切身故也。修堤而貯水。則旱可以收效。疏溝而通道。則潦可以避害。早而作。暮而休。耕之必深。耨之必易。擔糞而膏瘠土。除莠而養嘉苗。田無污菜。粟有倉庾。農夫之職也。簡騶率巡郊野。察貧民而助種助糧。勸富戶而借牛借器。毋興事役以失時。毋縱吏胥而撓民。毋科斂以竭其力。毋放忽以懈其心。長吏之責也。分一路黎庶之憂。考列邑守宰之績。隨勤慢嚴殿最。務本抑末。興利除害。使我稼穡之民。共享豐登之樂。方岳之任也。昨秋年事。三道告歉。予之不惶寧息。已兩月矣。臘雪呈瑞。春陽布澤。百穀禳禳。八方熙熙。深有望於今歲。將以月正上辛。躬奉牲幣。祈穀於 社稷。先頒十行之綸。咨爾方伯居留守宰之臣。體予至意。殫殚誠勸課。夙宵孜孜。毋或少忽。予有繡衣。朝暮可發。毋曰歲首之例飭。亦毋曰九重之深邃事。下諭于八道道臣兩都留守處。
정조 7년 · 강
太廟展謁吉日。旬前擇入。 景慕宮展拜。命同爲行禮。
정조 7년 · 목
因禮曹太廟展謁吉日推擇啓稟。敎以。旬前擇入。又因 景慕宮展拜吉日推擇啓稟。敎以。 太廟展謁日。同爲行禮。依近例爲之。
정조 7년 · 강
永禧殿展謁。依定式爲之。次詣 儲慶宮毓祥宮。命依此知悉。
정조 7년 · 목
因禮曹啓稟。有是命。
정조 7년 · 강
命今夜誓戒。侍衛勿爲待令。吏曹判書金鍾秀上來參班。
정조 7년 · 목
敎曰。今夜誓戒。雖以殿庭磨鍊。旣非親臨。侍衛軍兵勿爲待令。只承旨一員進去。又敎曰。誓戒在夜。新除授行吏曹判書金鍾秀斯速上來。使之參班事下諭。
정조 7년 · 목
敎曰。鶴城君年洽滿九旬。每見此宗臣。不勝愴然。況在朝家尊高年之義。尤有殊異之典。元歲饌外。米十石。綿紬十疋。肉五十斤輸送。仍令卽官存問後草記。又敎曰。其在優禮之義。閣臣自異。且聞家甚貧寒云。原任提學黃景源家。元歲饌外。米肉量宜加數上下事分付。○因漢城府歲饌磨鍊草記。敎以。題給之際。果無虛實相蒙之弊乎。以此判付內辭意。文移戶曹。今年則如前各別準斛準稱頒給。因歲饌別單。敎以。領府事家。比常例倍數輸送。卿其領受事。遣史官傳諭。又因內侍歲饌別單。敎以。中官金以載。依他中官例。歲饌題給。
정조 7년 · 강
大報壇祭享。命三月初三日爲之。
정조 7년 · 목
禮曹啓言。 大報壇祭享。每年三月上旬內。擇日擧行。曾已定奪矣。令日官推擇。則三月初六日爲吉云。以此日定行。初雖以 親祭磨鍊。亦多有攝行之例。今番則何以爲之乎。敎以。謹當躬行。而初六日則受香日。適値坐齋。更爲推擇以入。 因更推擇啓稟。敎以。以初三日爲之。
정조 7년 · 강
明日展拜 景慕宮。命該房知悉。
정조 7년 · 목
敎曰。明日當由月覲門。展拜 景慕宮。該房知悉。
정조 7년 · 강
命二十一日輪對。後日次爲之。
정조 7년 · 목
因政院啓稟。有是命。
정조 7년 · 강
景慕宮春享省牲省器。命親臨磨鍊。
정조 7년 · 목
禮曹啓言。來二月初九日 景慕宮春享大祭特。省牲省器之節。以親臨磨鍊乎。敎以。依例磨鍊。
정조 7년 · 강
禮曹。以宗簿寺收議。問議于儒臣大臣啓。
정조 7년 · 목
該曹啓言。宗簿寺收議草記。發遣禮官。問議于儒臣處。則吏曹參議兪彥鏶以爲。自念草莾賤品。蔑學昧禮。無以仰塞明命。秪自伏地震越云矣。敎以。更議時任大臣。指一草記。又啓言。更議時任大臣。則左議政李福源以爲。日前問議之下。只以愼重之意。略有仰對。今不敢更獻別見云。右議政金熤。日前問議有命。略貢膚淺之說。今於再詢之下。尤何敢更陳別見。以重其僭汰之誅乎。伏惟上裁云。大臣之意如此。
정조 7년 · 강
召見承旨李在學于誠正閣。
정조 7년 · 목
予曰。李儒慶事。何不査啓乎。在學曰。傳敎軸在其時注書家。故使之持來而未及來矣。在學曰明日朝廷問安。雖命勿爲。翌日問安。則依例爲之乎。予曰唯。
정조 7년 · 강
命抄啓文臣親試。以二十四日爲之。
정조 7년 · 강
命校理李儒慶。以只推頒布。
정조 7년 · 목
敎曰。觀此文臣朔試射別單。校理李儒慶。以牌不進傳旨未下懸註。向於違牌傳旨入啓之日。只推命下。則以未下書入者。必是政院不爲頒布之致。當該承旨推考。其委折査實以啓。李儒慶以只推頒布。
정조 7년 · 강
命未下直守令使之沒速辭朝。
정조 7년 · 강
命時囚洪秉文放送。尹翊東罷職放送。
정조 7년 · 목
義禁府啓言。時囚罪人洪秉文尹翊東。以草記照律事命下矣。秉文則永柔船隻不善護送。以致近千石穀物臭載。十五名人命。一時渰死。論其罪狀。有難容貸。以此照律。杖八十收贖。奪告身三等。放送。尹翊東則漕運事體。何等嚴重。而監色之互相換騎。矇然不察。未能摘發之罪。在所難免。以此照律。笞五十收贖。解見任別敍。請竝放送。允之。敎以。如有功議。各減一等。○因秉文等功議減等草記。敎以。當初監司之區別。未知爲然。況許多人命之渰沒。無異故令敗船。則淸南督運差員之獨免罪科。雖曰斑駁。而此則猶未知本道事情之如何。姑不欲追論。以未勘罪之兩倅言之。不善護送之地方官。先被罷拿之典。更施奪告身之律。而監色換騎守令。則但令帶職放送。與法典中領船監色苟充守令罷黜之文。不無相舛。尹翊東罷職放送。
정조 7년 · 강
命梁廷國酌決。依初啓目施行。
정조 7년 · 목
刑曹啓言。被告人梁廷國更推。而推擠一款。終不得究覈。此等獄囚。恐當有參酌。請上裁。敎以。再次曹啓。皆付生議。而況於屍帳之眼合手握。與被人擠殺差違。雖以死者之隣里親戚言之。無一人立證。而且究本事。亦非決死生之事。則必無故擠之理。而向於審理時。特命更加推覈。出於重人命嚴獄體之意。到今酌決。無所不可。依初啓目施行。
정조 7년 · 강
詣 景慕宮展拜。
정조 7년 · 목
具翼善冠袞龍袍。乘輿出協陽門。由建陽門出月覲門。入逌覲門降輿入齋室。少頃。就版位行再拜禮。仍詣 宮內奉審訖。還入齋室。少頃。乘輿出逌覲門。入月覲門由建陽門。入協陽門還內。
정조 7년 · 강
召見判尹鄭昌聖于誠正閣。
정조 7년 · 목
予曰。再巡發賣。加抄爲幾戶乎。昌聖曰。追付者爲三千餘戶。而更加査正。則假籍者居多。故。減爲一千九百餘戶矣。予曰。今番部官。將觀勤慢。欲施賞罰。卿益加申飭也。昌聖曰。已有嚴飭矣。予曰。日前賓對。卿何不入來乎。昌聖曰。頃以知義禁遭臺評。不得以官自處矣。予曰。近日召對。連以寶鑑進講。列聖朝治法政謨。瞭然在目矣。昌聖曰。聖敎誠然。鎭日開講。從容討論。則反有勝於經筵講矣。予曰。義州府尹何當下去乎。承旨李在學曰。拘於私義。不得赴任云矣。昌聖曰。旣是洪命耇之孫。則揆以私義。不欲下去矣。予曰。再次遞改。事涉如何。而謂有情勢。則亦難强送矣。昌聖曰。聖敎果然矣。予曰。今予所願。惟在屢豐。何以則使八域民生。咸底安樂之境乎。向者畿湖嶺南。捐出內帑所儲。物以補賙賑之資。未知此物。抑有萬一之效耶。昌聖曰。捐帑補賑。實感聖意。而若値加於此歉。歲則恐是難繼之道。且有恩竭之慮矣。
정조 7년 · 강
持平成鼎鎭。上疏自引。仍討逆。賜批。
정조 7년 · 목
疏略曰。臣追惟南邑獲罪時事。尙不覺心驚而骨顫也。罪名雖已開釋。情跡尙在疑晦。則豈可不惠所以自暴於閔覆之下哉。蓋臣之罪案。專在於與述賊相親。故顧恤其奴之爲奴於本縣者。而本縣初無述奴之來配。設與述賊相親。旣已闔族伏法之後。有何顏私之推及其奴者。況與此賊。曾無朝行間一面之分者乎。此莫非臣居官無狀。致人毒憾。受此厚誣。亟令選部。削臣名於朝籍中。俾得以自靖焉。凶如鄭妻而密令出陸。則公法屈矣。逆如德相而終至徑斃。則王章頹矣。更加三思。使亂本自消。義理快申焉。批以。本邑旣無似此罪名之人。則本事已知其脫空。尾附事。諸批悉及之。爾其勿辭。從速察職。
정조 7년 · 강
正言韓用龜陳疏。自引乞遞。仍懲討。賜批。
정조 7년 · 목
疏略曰。臣於昨秋。濫叨是職。同參合辭。荐承嚴敎。至今追思。惶汗浹背。豈以日月之稍久。自同無故。晏然爲膺命之計哉。亟削臣職。仍治臣罪。臣雖不以言官自居。而旣係懲討之義。略此附陳爲。噫彼鄭妻。卽今日之君讎國賊。亂本禍首也。今又移置近畿。殆若尋常罪犯之減等者然。古今天下。寧有是耶。亟收出陸之命。至於榮德兩賊之千罪萬惡。尙忍言哉。終使榮賊。畢命於袵席之上。德賊假息於竄配之中。乃使漏網之魚。又作反噬之獸。湖海群凶。澤句白諸賊。次第和應。至有仁京等稱兵犯闕之謀而極矣。苟究其窩窟根抵。一則德相。二則德相。惟此兩賊。快施孥籍之典。批以。諸批悉及之。爾其勿辭察職。
정조 7년 · 강
行召對于誠正閣。閣臣鄭志儉。承旨李獻度。玉堂李太亨嚴思晚。假注書沈胥賢。兼春秋金星甲。史官李祖承。
정조 7년 · 강
命京外孝烈人。更加考閱草記。
정조 7년 · 목
禮曹。以京外孝烈人。孝子五人。烈女十四人別單書入啓。敎以。此等恩典。雖不可繿屑。所抄者太少。外方又多未參。更加考閱草記。
정조 7년 · 강
命都民發賣米分給。惕念擧行。
정조 7년 · 목
賑恤廳。以五部都民再巡發賣米分給啓。敎以。凡事每患終不如始。今番分給時。另加檢察。斗量則準斛。米品則擇給。而堂上之監分。無於例之事。雖因特敎爲之。至若卽官。尤當惕念。以初巡擧行觀之。不無一二未妥事。益加勤勵。期於蒙賞而免罪事。卽官處申明嚴飭。且以吏隸言之。厚料布衙門。與貧賤殘之部屬大異。萬有一不善擧行。竝與下屬而懲治之意。一體知悉。
정조 7년 · 강
召見下直守令于誠正閣。仍行召對。閣臣鄭志鉉[儉:I-PERSON]。承旨朴天行。玉堂李太亨嚴思晚。假注書沈晋賢。兼春秋金健修。史官李祖承。
정조 7년 · 목
講國朝寶鑑。○予謂茂山府使李義彬曰。守令幾次乎。義彬曰。曾前未得爲守令矣。予曰。邊地守令之初次除拜者。亦有前例乎。義彬曰。中軍爲履歷矣。予曰。將以何術爲倅乎。義彬曰。當以七事。至誠奉公矣。予曰。七事亦有要領。何所先施乎。義彬曰。臨機盡誠矣。予曰。年幾何。義彬曰。三十二歲矣。予曰。何時登科乎。義彬曰。乙未隆武堂試射。以內乘登科矣。又謂旌善郡守尹光孚曰。汝則累次典邑。不必問七事矣。尙今見科乎。光孚曰然矣。又謂全州判官李素曰。汝亦累爲守令。不必問也。泩勉哉。
정조 7년 · 강
校理李儒慶陳疏。自引乞遞。仍懲討。賜批。
정조 7년 · 목
疏略曰。臣櫱由已作。罪在罔赦。而大僚筵奏。極其峻嚴。繼以白簡出而聲罪狼藉矣。愬臆無所。血泣窮廬。格外特敍。在於臺議未停之前。踧踖絗★(糸+皇)徊徨。不知措躬之所也。噫臣與物故罪人樂純。臭味不同。楚越永炭。況其侄國榮。罪逆旣著之後。臣居三司之列。懲討之體。未及周旋。若以此罪臣。固無辭可明。而儒臣所云右袒二字。不亦爲臣之冤乎。撫躬自悼。何敢尤人。惟有杜門自情靖。以贖前愆。亟削臣職。仍許臣退。僇廢之物。不敢論國家事。而近來亂逆。國榮德相是已。國榮未施顯戮。德相之少不加刑杖。雖謂之國無法可也。亟命有司。快擧國榮德相孥籍之典。至於鄭妻之密旨出陸。殿下何爲而有此擧也。臣愚死罪。竊以爲私恩勝公法屈矣。亟命還收。明施典刑焉。批以。本事業已照燭。爾其勿辭察職。
정조 7년 · 강
命嶺伯加分狀。依請施行。
정조 7년 · 목
因慶尙監司李秉謨加分狀啓。敎以。依狀請施行事回諭。
정조 7년 · 강
命宗親子友婚葬助給之例。該曹相考草記。
정조 7년 · 목
京畿監司李亨逵。以宗親子支婚葬助給事馳啓。敎以。向來旣有申明定式。而觀此狀辭。宗親子支婚需葬需事。以待該曹分付擧行爲言。豈於伊時該曹。不能詳細分付諸道而然乎。且京司。則近年每於歲初。按例擧行。則外方之不知云者。未可曉也。令該曹相考草記。
정조 7년 · 강
命孝烈別單。明朝登對稟處。
정조 7년 · 목
敎曰。孝烈旌復。雖似應行之常典。其爲聳勸。關係不少。近於歲初。每有飭敎。該曹未免因循抛置。至於五六年之久焉。該曹事極爲稽忽。今年又勤提諭然後。始乃抄啓。而近百人中。選止十許人。此等恩典。固不可濫屑。亦不宜斑駁。日前因該曹別單。更令加抄者。意有在耳。觀此加抄別單。分等旣不甚的當。選拔又未知洽好。屢次飭諭之意。果安在哉。禮曹行公堂上。從重推考。孝烈初抄別單加抄別單及見拔諸人狀單。該曹諸堂與大臣。待明朝登對稟處。近百度文書。不可草草看過。在前入侍。決處時。諸承旨或有全數入侍之時。明亦依此擧行。每歲歲初。以歲前所捧之狀單。分等抄出。署經政府後啓聞。卽是新定式。而未久廢却。無意遵守。不可無定限日子。此後每年正月初旬前抄啓。若値堂上不備。自本曹具由草記。又或備員而無端踰限。政院察推。該房以此知悉
정조 7년 · 강
召見大臣藥房提調禮曹堂上諸承旨于誠正閣。左議政李福源。右議政金熤。藥房提調李性源。禮曹判書鄭尙淳。參判沈念祖。參議柳義養。承旨吳載純李敬養李在學趙鼎鎭朴天行。
정조 7년 · 강
改差義州府尹洪秉纘。
정조 7년 · 목
在議政李福源啓言。義州府尹洪秉纘。除拜之後。久不出肅。聞其私義。有難强令赴任。請改差。從之。敎以。許久曠官可悶。今日內擬薦也。
정조 7년 · 강
命明日春到記。仁政殿爲之。
정조 7년 · 목
敎曰。明日當行春到記。該房知悉。處所。以仁政殿爲之。
정조 7년 · 목
敎曰。向者敦諭。略示予意。而伊後爲日稍久。未諗愼度已獲勿藥否。況於明日當臨殿。此時卿帶藥院。豈可不參。玆遣近侍。問卿動靜。兼宣企待之意。倘或可强。與承宣造朝事。遣承旨傳諭徐判府事。
정조 7년 · 강
判下諸道忠孝烈抄啓狀本。
정조 7년 · 목
敎曰。孝烈節義狀單。使之登對稟處。意豈徒然。分等處分。然有斟量。而僉議亦無異同。孝子洪忠道大興士人金致和。黃海道平山故士人李厚植。原春道江陵士人李東奎。孝婦洪忠道大興幼學李道永母權氏等四人。竝旌閭。孝子京居故安豐君★(火+永)。故同知李河述。故大司諫尹學東。全羅道靈光士人金烠等四人。竝贈職。孝子京居故折衝宋奎輝林春馥。京畿楊州幼學李復運。全羅道海南幼學羅廷孝。南原忠義衛李成渭。順天故士人朴夢碩子謀通。黃海道長淵士人金道彬子夢祥及女金氏等八人。竝給復。孝子京居士人金漢瑞。故僉知朴尙弼。孝婦京居故出身李邦柱妻朴氏等三人。行誼雖有可稱。旌復僉曰太過。仍以勿施。埋沒可矜。令該曹食物題給其家。烈女全羅道羅州文順太妻任召史卓異之蹟。實所穻覯。當初抄啓。降置復戶秩。可謂欠事。與京居故通德卽兪擇中妻沈氏。全羅道南原故士人鄭明一妻尹氏。羅州故主簿曺彥浩妻金氏等三人。竝旌閭。彥浩之死於王事。節義卓然。無愧其妻。豈可一爲一否。一體旌閭。京居故士人沈能禕妻李氏。故通德卽金升魯妻趙氏。京畿楊州士人尹東尙妻趙氏。開城府故學生金禹彬妻白氏。全羅道全州故鄕吏李松培妻蔡召史。故學生崔應赫妻宋氏。故同知朴泰恒妻李氏。珍島故士人金應權妻李氏。古阜故士人宋揆垕妻曺氏。高山士人趙東礪妻崔氏。黃海道遂安故士人李實妻李氏。原春道襄陽故士人高時鼎妻柳氏。令本道食物題給其家。京居故學生劉益曄妻玄氏給復當否。更考前例稟處。忠臣全羅道益山蘇行震。依李寶已例。贈職旌閭。雲峰故進士吳尙福贈職。孝子全羅道全州士人鄭禹洪狀辭。差欠別白。令道臣更加詳細狀聞後稟處。黃海道海州故同知李仁壽。白川故士人安㰒。谷山故士人韓道濟。孝女谷山故士人金致瑝女金氏。孝子慶尙道河東士人鄭昌時等五人。旌復間諸議不一。卽令該道伯。細探實蹟。狀聞後稟處。忠臣全羅道康津故郡守趙彭年。大臣禮堂之言。不無意見。自該曹參閱可考文蹟。就議大臣後稟處。又敎曰。今因考閱各道孝烈狀本見之。尙州故士人李濟華女李氏。行誼特異。甚可嘉歎。況李氏卽先正李文純八代孫云。法門有此孝女。在朝家軫念之方。尤合崇獎。李氏未嫁而死。恩典無處可施。濟華子若孫中可堪人。問于本道。使之指名狀聞。仍令該曹。初仕待窠調用。因此而又有申飭者。先正子孫。近無在職者。此銓曹之失。勿論內外窠。今日政復職調用事分付。
정조 7년 · 강
以李度默爲義州府尹。備薦也。
정조 7년 · 목
因薦望。敎以。如首擬之人。合置京職。參聞廟謨。不必外遷。更爲議薦之意。招致備邊卽。言于廟堂。
정조 7년 · 강
有政。吏曹參判金領素進。
정조 7년 · 목
敎曰。政官牌招開政。孝烈及節義贈職人。今日政下批。○以李在協爲大司憲。尹東晩爲執義。趙時淳爲永柔縣令。
정조 7년 · 강
遣承旨詣　宗廟　永寧殿。奉審摘奸。
정조 7년 · 강
御仁政殿。行春到記製述。仍御宣政殿行殿講。製述試官。李徽之李性原鄭志儉趙時偉金宇鎭徐有成李太亨。考講官。鄭弘淳鄭昌聖洪檢申應顯沈有鎭李喆模林道浩。
정조 7년 · 목
具翼善冠袞龍袍。乘輿出仁和門。詣仁政殿降輿陞座。試官等率館學儒生行禮訖。以賙賑爲策題。仍詣宣政殿陞座。弘淳等率應講儒生入就位。仍命藥院都提調入侍。徐命善進前。予曰。卿今旣釋負。蝢覺身輕乎。旣欲勉副。則不可相持。故八度卽許。而悵缺則極矣。命善曰。幸蒙恩遞。得以便意調息。罔非聖恩矣。予曰。事變假注書使之入來。同爲書籖也。講生康逵等。以書傳循次進講。儒生金泰熙金應著。以純通比較。予曰。詩傳入之比較。比較訖。泰熙通。應著不。予謂泰熙曰。汝當直赴矣。有老親乎。泰熙曰。有老母矣。予曰。適無翰林。都承旨與入格儒生退出。呼新來可也。少頃仍還內。
정조 7년 · 강
命講生李德淵停擧。
정조 7년 · 목
判府事鄭弘淳啓言。殿講事體。何等敬謹。而聲音字句。專不成樣。士習無嚴。講體苟艱。莫此爲甚。當該講生請停擧。從之。
정조 7년 · 목
予命讀試券。對讀官趙時偉等讀奏。至三更。予曰。夜已深矣。諸試官追省記入宿。明早入侍宜矣。
정조 7년 · 강
判下海西李光成査啓。
정조 7년 · 목
黃海監司黃昇源。以李光成致死査啓。敎以。海俗雖曰擴桿獷悍。土民之凌犯官長。如是無難。詬辱之不足。以至露刃擬剌。大係風化。寧不驚駭。此而一毫歇治。流弊不知至於何境。向來長淵瑞興事。豈非已鑑。須有大懲創之擧。庶可少戢。判官處事之得當與否。有不暇論。此査啓下刑曹。令判堂就議大臣。明日次對時。登對稟處。該道臣擧措。萬萬怪駭。厥漢營訴之時。旣發枷囚判官之說。而漫若不省。畢竟馴致如許變怪。大失宣化之責。而不特此之爲然。原其事端之作。專由海州稅船。臭載延安之後。伊時匿不以聞。致此轉輾葛藤。誰謂一道方面之任者。甘爲此苟簡之擧也。朝家不欲索言。重傷忠厚之風。以此以彼。道伯難免別樣處分。而此則終當下敎。以此一體分付
정조 7년 · 강
行次對于誠正閣。仍行春到記科次。
정조 7년 · 목
予曰。 宗廟墻垣階砌修改時。提調進去乎。右議政金熤曰。今番則提調不進云矣。予曰。旬日之內。可以畢後乎。戶曹判書李性源曰。旬日之內。恐難畢役矣。予曰。李喆所謂枷囚判官。復其父讎之說。誠是變怪。身爲監司。豈可坐而聽之。海西雖謂之無道臣可也。非久當有枷囚監司之請。世間寧有如此之說乎。且況道臣之一檢再檢。至於三檢者。尤是意外。豈有如許監司。如許國體乎。始欲掩敗船之跡。而以私債彌縫。及今事發之後。始乃首實云者。誠極寒心也。熤曰。此事傳聞不一。道臣處事。誠甚駭然。蓋李喆不但以枷囚判官爲說。威喝監司。亦無所不至。監司亦生自危之心。至於檢屍之境云矣。予曰。逋欠則便是監司私債。而石數夥然。渠難備納。故至於自縊。而乃反歸罪於本官。海伯此擧。誠未可知。而予不欲索言矣。予曰。此罪人配所。捕將出去。與判義禁相議處之。予曰。天湜族屬配所。又以湖南磨鍊。罪人之連送本道。亦不無貽弊之端。是可悶也。司直金華鎭曰。如欲島配。則嶺南只有巨濟南海數處而已。故不得不送于湖南矣。予曰。此草記更爲磨鍊以入。予曰。日前茂山府使事。誠甚駭妄。渠輩雖不足責。伊時擧措及奏對。俱極怪駭。揆以法紀。實合改差。而入侍承宣。不爲請罪。故姑爲置之矣。更思之。其在爲官擇人之義。亦不當仍置。將欲下敎。該承旨從當遞差矣。熤曰。臣於歷辭時見之。則果是癡騃之人。難爲字牧之任。及今處分。允合事宜矣。予謂御將李柱國曰。御將亦知之乎。李達秀不善敎子矣。卿等卽武宗也。何不敎飭乎。予曰。試券斯速定次。試官李徽之進前等第訖。仍命圻封。　敎曰。春到記純通比較。通幼學金泰熙。製述居首三下一進士申耆。竝直赴殿試。講純通幼學金應著。製述三下生員李衡達。竝直赴會試。講通幼學姜德恒李尙沃。進士尹若烈給一分。講略幼學李錫獜盧廩孫會慶任信輔。粗幼學康逵安仁默宋命奎文纘五金玨李載徽白致煥鄭運奎李思謙尹之泰。製述次上進士姜儐洪義浩。生員黃仁燾。紙筆墨施賞。考例捧傳旨。
정조 7년 · 강
命統禦營所屬鎭卒支放之資。給代充用。
정조 7년 · 목
右議政金熤啓言。京畿監司李亨逵狀啓以爲。畿邑水軍番錢。乃是統禦營所屬各鎭卒支放之資。而番錢今旣停退。則支放無策。在前如此之時。有停退給代之例。今姑給代。待秋準捧。還納該廳事。請令廟堂稟處矣。番錢旣已停退而見縮。則支放事。當給代而充用。自該廳依停退數爻。姑爲給代。待秋還捧之意。請分付該廳。從之。
정조 7년 · 강
命梁山郡新鑿浦補築民丁赴役。從便擧行。
정조 7년 · 목
右議政金熤啓言。慶尙監司李秉模狀啓。枚擧梁山郡守李師濂牒呈以爲。本郡處在一道都水口之地。少値潦水。輒必衝嚙。故築堤防患之外。新鑿一浦。以殺水勢矣。昨年水災。新鑿之浦。旋復堙塞。若不及今疏鑿補築。則全島盡棄。衆民失業。本郡民丁二千名。限四日赴役。東萊機張彥陽三邑民丁。限七千名二日赴役。使掘浦築堤。以圖永固無患之地事。請令廟堂稟旨分付矣。以狀本辭意推之。則疏鑿新浦。補築舊堤。實係本郡存亡之機。災歲動民。似涉重難。而亦不可以數日役民弊。抛置全一邑民命所關之事。但嶺南農節。比他稍早。農節前完築。恐不可必。事役之緩急。農節之早晩。令道臣更加商量。勿復狀稟。從長擧行後。形止啓聞之意。請分付。予曰。卿言大體是矣。舊伯各陳所見。司直金華鎭曰。梁山一郡。爲嶺南都水口。故築堤坊川。猶不免水患。則今此潰缺處補築。亦是不可已之事。使道臣商量民力。從便擧行似好矣。戶曹判書李性源曰。本郡地勢水道。曺所目見。衝嚙之患。無歲無之。及今疏鑿完築。方可避災奠業矣。熤曰。舊伯之言。亦皆同然。則築補之役。有不可虛徐。而道臣狀啓。以他邑限二日赴役爲請。財量事勢。從便善處之意。請分付道臣。敎以。諸議別無異同。依此分付也。
정조 7년 · 강
命海州獄囚李喆梟首。李堉更覈後用法。衿川獄囚就議大臣。指一草記。
정조 7년 · 목
刑曹判書嚴璹啓言。因海州擊錚人李堉査啓。有就議大臣次對時稟處之命矣。李堉父光成。以監官。因吏逋啓徵。被囚州獄。受笞十五度後。自縊致死。李堉弟李喆。至以枷囚判官復讎之說。告于巡營。又拔劍直入判官衙中。大鬧一場。道臣又再定檢官。行初覆檢。以驗其杖死與自縊。而李堉乃誣罔擊錚。驚動天聽。海西風俗。本自獷猂。常時固多犯分之弊。至於今番事而極矣。一自衿川事後。其時倡亂之民。尙未明正典刑。故又有此刃向官長之變。今若復如衿川事。則無以痛懲一趽之人心。下詢大臣處之爲宜。而至於判官兪漢旲。雖有處事之獄失。恐不必論罪矣。予詢大臣。右議政金熤曰。海州事。誠一大變怪。及見査狀。李堉兄弟萬萬凶悍。爲官長者。設或以私喜怒。誤加笞罰。不過十數笞。而邂逅致斃。則其死也。不是因笞罰而死也。爲其子者。亦何敢讎視官長。乃敢眼無官府。露刃突入。向官長欲逞其手勢。若此不已。爲守令者。將無以一笞加於民矣。前有衿川事。而時値藏刑。尙不得加以典刑。今又有海州此事。民習之凶頑。日甚一日。脫有緩急。爭殺長吏之弊。必處處蜂起。其爲深憂長慮。罔有紀極。此等凶醜。不可典尋常死囚。一例施法。臣意則亟令道臣。大張軍威。聚集民人。梟首懸街。使海州之民。咸知官長之不可犯。法紀之不可越。斷不可已也。至於李堉。則雖曰不與其弟同犯。而其設心。則將無異同矣。不可不一體正刑矣。予詢原任大臣。判府事李徽之曰。向來衿川事後。又有海州事。民習之獰頑。國綱之解弛。誠非細憂也。各別嚴處懲戢矣。李喆之手刃入官門。欲害官長。其罪烏可免懸首之律。而李堉則誣罔天聽。宜施當律。而與其弟之露刃作變。似有區別矣。予詢諸備堂。司直金華鎭曰。李喆之拔劍作變時。其兄如或同參。則不宜區別。而若不同參。則似有差等矣。判尹鄭昌聖曰。李堉雖有誣罔擊錚之罪。拔劍作拏之時。果無同謀。則與手犯之李喆。同施一律。或涉過重矣。兵曹判書鄭好仁曰。李喆則依大臣所奏。施以一律。而李堉則構捏官長。誣罔天聽之罪。安可免乎。別船嚴處宜矣。工曹判書徐有慶曰。李喆之恣意拔劍。欲犯官長。卽一變怪。亟施一律。斷不可已。至於李堉。旣不同犯云。則竝施極律。似涉過當。更加詳査似好矣。副司直鄭一祥曰。今若只誅李喆。則將無以使八道民人。知所畏忌矣。且堉之所供。雖以爲不爲同參。而露刃官庭時。喆必無獨往之理。更令嚴覈後處分宜矣。咸春君李昌運曰。李堉兄弟。不分首從梟首懸街。以礪頹綱宜矣。左尹李柱國曰。李喆拔劍作拏官庭時。堉如不同入。則施以一律。似或過重。同入官庭與否。更査處之似好矣。熤曰。擊錚者堉也。而見其供辭。則堉與喆設心之凶毒。無少異同。亂民之誅。亦不可免矣。喆則直用梟示之典。堉則令本道更加嚴覈後。用法宜矣。從之。敎以。海伯旣有從當處分之敎。削職。又啓言。今此李喆之變。亦由於衿獄之緩治矣。李喆之罪。旣因大臣所奏。嚴正處分。則衿川作變之獄囚。不可不一體嚴處。故敢達矣。敎以。向以衿川事。亦已申飭本道。而聞厥漢在同推中。未及捧結案云。該道伯推考。至於卿之所奏。不無意見。向來作梗之初。非不欲依此處分。而特因時値藏刑。未卽用律。未免因循玩愒。以卿擧條。就議諸大臣。更具本曹諸堂意見。指一草記。而自本道嚴刑。卽捧結案。如律正法。則豈有此詢問之擧。爲先嚴飭該道也。
정조 7년 · 강
命海州前判官金宗範等。拿問定罪。
정조 7년 · 목
右議政金熤啓言。昨年海州詳定米所載船隻。臭載於延安地方。而道臣不爲登聞。到今經歲之後。因事發露者。道臣事誠萬萬寒心。而有從當下敎之敎。故不敢輕先請罪。至於當該裝載地方官海州前判官金宗範。敗船地方官延安前府使李樂培及督運差使員康翎縣監李曄。不可以事屬旣往。且已準納。置而不論。請一傡拿問定罪。從之。
정조 7년 · 강
遞承旨吳載純。以尹塾代之。
정조 7년 · 목
敎曰。　宗廟階砌墻垣等處條改時。提調一員與戶禮曹堂上一員。眼同擧行。工後浩大。當費數十日。提調吳載純本職許遞。使之着意監董。禮房承旨馳詣役處。省審以來。又敎曰。都承旨前望單子入之。
정조 7년 · 강
判下孝烈己亥以前狀單。
정조 7년 · 목
敎曰。近來孝烈抄啓。易歸備例之科。今式年當抄狀本。不循常例。才已臨殿。分等表獎而。外此或慮有遺珠之弊。取見己亥以前各年勿施之狀單。不當漏而漏者。不啻夥然。其中卓節特行之實蹟。或有踰於今番旌復之人。若又嫌其數多。因而不論。殊乖竟夕臨閱之意。孝婦平安道渭原幼學金處珍妻朴氏旌閭。孝子黃海道海州士人李沁。白川故士人柳碩運。孝婦咸鏡道洪原高萬碩子婦申召史等三人。竝給復。慶尙道晉州故進士李光漸。丹城故士人柳之遠。大丘故士人朴夢徵。安東故士人金漢昌。黃海道殷栗故士人鄭元恒。孝女咸鏡道咸興幼學盧宗大女盧氏等六人。竝食物題給其家。烈女洪忠道林川故持平李鳳祥妻鄭氏。咸鏡道洪原幼學金漢振妻洪氏等二人。竝旌閭。慶尙道晉州故進士李光漸妻高氏。故士人趙城鎭妻文氏。永川故士人安瑞重妻李氏。東萊故下吏許夢大妻金召史。黃海道海州故通德卽金玉鳴妻劉氏。故貢生李宗培妻金召史。瑞興故士人申翊夏妻白氏。長連故士人林泰蓁妻姜氏。故士人林處鶴妻文氏。松禾故士人李擎厦妻尹氏。谷山故士人鄭元有妻韓氏。故士人柳帶夏妻金氏。平安道郭山校生趙胤寶妻金氏。咸鏡道德源幼學南一明妻李氏。幼學南海宗妻金氏。文川權順傑妻金召史。高原暇率朴成同妻金召史。咸興幼學朱鎭吉妻李氏。幼學李仁和妻朴氏。吉州校生朴晉彙妻奇氏。鏡城學生黃德尙妻李氏。慶源將校崔得江妻朴召史。北靑海尺宋太巾妻婢麻甘等二十三人。竝給復。忠臣黃海道平山故郡守李繼宗。故出身李繼賢等二人。竝贈職。
정조 7년 · 강
遞承旨李敬養朴天行。
정조 7년 · 목
敎曰。大臣奏語。當以擧條書出之意。已有筵敎。雖無是也。何時下敎之事。則何不微稟乎。況午後提敎。今始入稟。又甚不察。該房承旨遞差。
정조 7년 · 강
命茂山府使李義彬改差。
정조 7년 · 목
敎曰。茂山府使今日政差出。待下批當日辭朝。○以沈豊之林錫喆爲承旨。徐有隣爲知義禁。洪檢爲同義禁。曺允彬爲茂山府使。
정조 7년 · 강
命副司果李宗燮等拿處分揀。
정조 7년 · 목
奎章閣。以今朔課試副司果李宗燮洪仁浩。無意入參。啓請拿處。敎以。疏批未下。情勢似然。分揀。使之追後製進。
정조 7년 · 강
命大逆不道罪人天湜及勳應坐人擧行。更爲草記。
정조 7년 · 목
義禁府啓言。卽接平安監司徐浩修狀啓。則以爲大逆不道罪人天湜。旣已承服正刑。應坐諸人亦自本道。査出以來矣。天湜父士顯。自本營已爲捉囚云。依例發遣府都事。與地方官眼同處絞。罪人等時囚於平壤江東等獄云。令刑曹依例押送各其配所。籍沒家產。破家瀦澤等事。才已草記矣。待批下。令各該司。請奉承傳擧行。允之。敎以。士顯推問之時。尙不杖斃乎。問于該監營。更令狀問聞後草記。他餘應坐。依草記施行。其中稍有知覺人。勿拘此草記。直定配所於濟州事。分付道臣。押去之際。別定將差。無或亂雜之意。一體嚴飭。又啓言。卽接平安監司徐浩修狀啓。則以爲大逆不道罪人勳。前旣承服結案。而今月徑斃獄中。其應坐人。修咸册上送。發配一款。令該府稟處云矣。罪人等時囚於江東獄云。依例令刑曹。押送各其配所。應坐支屬之他道居生。自漢城府考出帳籍。依律擧行。籍沒家產等事。令各該司。請奉承傳擧行。敎以。更令捧結案。遽至徑斃。直施當律。不知爲當。卿等之議何如。更爲指一草記。
정조 7년 · 강
遣承旨詣 宗廟　永寧殿修改處。奉審摘奸。
정조 7년 · 강
御誠正閣。行抄啓文臣課講。仍召見下直守令。
정조 7년 · 목
予曰。抄啓文臣以次進前。李魯春進講訖。予曰。曠官可悶。來月則親試外。勿爲上來。李錫夏等應講後。予曰。今此中庸章句短少。以是考講。事涉不誠。中庸則方欲以講義爲之。諸講官先爲退去。予曰。下直守令進前。茂山府使曺允彬進伏。予曰。相貌甚好。故以未擬落點。往勉哉。仍敎曰。李義彬今當往幾日程乎。允彬曰。已往數日程矣。予曰。茂山有給馬之例乎。允彬曰然矣。予曰。必於今日內發行。趁義彬之未遠去。俾無新迎吏隸復來之弊可也。
정조 7년 · 강
命領敦寧洪樂性。右議政金熤。焚黃幷給由馬。澆奠床備給。
정조 7년 · 강
遞承旨李在學沈豊之趙鼎鎭。以趙時偉朴取源爲承旨。尋遞取源。以金宇鎭沈有鎭爲承旨。
정조 7년 · 목
敎曰。左承旨右承旨許遞。前望單子入之。○取源牌不進。敎以。許遞。敎曰。右副承旨聞有實恙云。許遞。又敎曰。承旨前望單子入之。
정조 7년 · 강
命虎捉將校等別單書入。
정조 7년 · 목
訓鍊都監。以大寺洞進處中虎一頭捉得封進啓。敎以本洞在於西城外慕華峴以西云。而昨日行獵。登時獵捉。極爲可尙。領軍將校軍士等。本營賞格外。當從厚施賞。別單書入。虎亦依例待令。
정조 7년 · 강
命關西金兌相給復。楊召史旌閭。
정조 7년 · 목
因平安監司徐浩修孝烈狀啓。敎以。所抄極其精簡。金兌相給復。楊召史。遐陬有此特異之節。宜施別樣旌褒之典。旌閭事回諭。
정조 7년 · 강
命罪人煥程等散配圍籬。嚴加防守。
정조 7년 · 목
義禁府啓言。罪人煥程順天府防踏鎭。煥周萬頃縣古群山。幷爲散配。右罪人等時囚於捕廳。發遣府羅將。請押送各其配所。允之。敎以。罪人煥程等。仍其配所圍籬。而不可一時發配。次次擧行。這卽草記。○因煥程圍籬事草記。敎以。祕關該水使處。押去都事知悉。使之各別嚴加防守。從後或以不謹之事現發。則地方官外。水使邊將當施重律。逐日摘奸。無或疏漏。下去都事。各別擇送也。
정조 7년 · 강
考出實錄。命春秋館堂上擧行。
정조 7년 · 목
敎曰。　列朝誕降日干支及　尊號徽號諡號年月。卽位月日。宮號不書處。竝令考出實錄。而春秋館堂上牌招擧行。而　列朝定世室年月日。亦竝書之。　成宗朝以前。本署儀軌。無可考處云。此亦實錄考出。
정조 7년 · 강
召見承旨金宇鎭于誠正閣。
정조 7년 · 목
予曰。春秋館堂上。幷已入來乎。宇鎭曰。俄始出牌矣。予曰。諸堂上斯速入來。實錄考出。以別單書入事分付。予曰。左相掃墳後。何當入來乎。宇鎭曰。明日入來云矣。
정조 7년 · 강
領敦寧洪樂性上箚。請往省先壠。賜批。
정조 7년 · 목
批以。卿其依所請歷省焉。○敎曰。此批答。遣史官傳諭于領敦寧。都尉公主墓省掃時。澆奠床備給。
정조 7년 · 강
吏曹參議兪彥鏶。疏詳新授職秩。賜批。
정조 7년 · 목
疏略曰。今又以謬被臺選之故。節次陞遷。以至濫竿於是職則。其爲當世之羞尤大矣。矧玆徘玉之秩。銓選之任。非比曩日所叨。而名器之褻。聽聞之駭。抑有加焉。臣之難進之義。若是較然。則天官佐貳之重。決不可緣臣久曠。亟將臣職名資級。竝賜鐫改。臣治疏將上之際。伏聞諸儒臣譴罷之命。由臣疏語。臣之當初附陳。亶出於愧服之心。非敢有自辨之意。而處分及此。亦非賤分之所敢安。尤增悚恧而已。批以。向於疏批。悉布虛竚之意。未聞爾之造朝。方擬叧致敦諭。際見來章。巽志愈固。悵然之餘。自愧誠淺。予以衛道扶倫之責。旣有所申申則爾之一味控辭。不思改圖。是豈所望於爾也。天官新命。意非徒然。至若諸玉堂之乍罷旋敍。亦出於安爾心也。爾其體予至意。竢少間。從速上來察職。仍命遣承旨敦諭。
정조 7년 · 강
行召對于誠正閣。承旨金宇鎭。閣臣金載瓚。玉堂沈基泰嚴思晩。注書趙行德。兼春秋金鳳顯。史官李祖承。
정조 7년 · 목
以李鼎揆爲校理。林道浩爲修撰。李在學爲大司成。沈念祖爲黃海監司。
정조 7년 · 강
召見領敦寧洪樂性于誠正閣。
정조 7년 · 목
予曰。卿之今行。當往幾處乎。樂性曰。臣之父母墳。在於長湍。祖父母以上墳墓。則皆在豐德。而湍豐之間。不過一息。臣嘗欲於焚黃時。轉往省掃。故未及深思。遽然陳箚矣。不意有備給澆奠之恩典。豐德尤甚邑也。當此朝家軫恤饑荒之日。豈敢以私事。貽弊於民邑乎。古人亦有疏辭之例。臣雖感激恩數。亦不敢晏然領受之計。如蒙還寢成命。則不勝幸甚。予曰。無傷也。卿勿過辭。今日可以發行否。樂性曰。治任之際。自致日晩。明日始可離發矣。予曰。日氣和暖。須善爲往還也。
정조 7년 · 강
修撰金方行陳疏。自引乞遞。仍懲討。賜批。
정조 7년 · 목
疏略曰。臣遭罹罔極。情地危苦。自分畢命於溝壑。迺者除誥復宣。馹召繼降。不知滓穢之賤。何以得此於聖明之世也。第臣從前所遭。天日之明。旣已洞燭。冤枉昭釋無餘。今不必復事追提。而至今追思。惶愧欲死。危臲之踪。鐵限在前。將臣職名。亟賜鐫削。宜不敢挽攙論朝廷。而豈可以身之不出。言亦終嘿乎。丙丁以來。亂逆會生。懲討不嚴。鄭妻之萬惡咸華。爲獜謙之根柢。龜柱之二罪俱發。爲量翼之窩窟。而或薄竄未幾。還接墓舍。或顯戮不可加。偃息海島。終至國榮盤據於內。德相和應於外。醞釀之謀。至爲凶狡。然而磔尸之律。未加於死牖之前。收孥之典。不施於徑斃之後。輿論益激。天聽愈邈。不能無憾於體乾之聖德也。其他連啓之賊。莫非必誅之凶。更加三思。亟允三司之請焉。批以。往事洞燭無餘。尾陳事。悉及前後三司之批。爾其勿辭。從速察職。
정조 7년 · 강
正言韓用龜上疏。請煥程等亟寢散配之命。賜批。
정조 7년 · 목
疏略曰。臣伏見朝紙。以罪人煥程圓籬事。禁都纔已出去。而又伏聞此外應坐諸囚。亦有發配之命矣。噫嘻。此何事也。惟彼德相。卽千古所未有之劇逆也。徑斃之後。覈問之道。惟在煥程煥九。而一不嚴訊。遽然酌配。已失太寬。而煥程煥周。又是德賊之子也。德賊孥籍之啓。今方期於準請。則當施應坐一律。少洩輿㥽。尤豈可徑先散配乎。亟寢諸罪人散配之命。批以。酌處非無商量矣。
정조 7년 · 강
命嶺南補賑。依圻湖例。以別巡分給。
정조 7년 · 목
慶尙監司李秉模。以內帑錢文及貂皮祇受後。分俵列邑馳啓。敎以。圻湖則以別巡賑濟云。而本道以補賑爲說。其在一視之澤。三道豈有異同。依畿湖例。以區劃錢貂換穀。後別巡一等分給事。令廟堂行會該道。
정조 7년 · 강
行召對于誠正閣。承旨尹塾。閣臣金載瓚。玉堂李太亨林道浩。注書趙衍德。兼春秋金鳳顯。史官李祖承。
정조 7년 · 강
命龍潭縣令宋準明。姑勿罷黜。
정조 7년 · 목
全羅監司朴祐源。以龍潭縣令仍任事狀啓。敎以。戒政關係莫重。民情亦不可不念。依狀請姑勿罷黜。令該兵使。定期限若不趁期修葺。決棍後狀請事分付。
정조 7년 · 강
命訓鍊大將具善復。御帿弓一張賜給。捉虎將異景基加資。
정조 7년 · 목
訓鍊都監啓言。仁旺山外。中虎一頭捉得。仍爲追跡。漢北門外。小虎一頭又爲捉得。封進。敎以。三日之內。捉得三頭虎。此前所罕聞之事。卿之威令。行於士卒而然乎。士卒之技能。勝於他營而然乎。以此以彼。極爲嘉尙。卿則內下御帿弓一張賜給。卿其祗受。將校軍兵倍數施賞。如以一人而連捉三虎。則不可無別般賞典。更爲詳考草記。又啓言。連捉三虎將卒施賞。前例相考。則例有加資之典。今此捉虎將異景基。宜有論賞激勸之道。令該曹考例稟處。而領軍將及砲手等。依式例倍數賞典。敎以。旣有前例。何必稟處。依例加資。領軍將前例果無賞典乎。初別單。欲於畢獵後論賞。姑爲留中。再次三次捉虎將卒。一體別單書入。此乃以勸日後。以聳他營之意。申飭禁御兩營。期於多獲可也。如是下敎之後。妄生希賞之念。若或踰入畿境。貽弊民間。此則當以紀律從事。不徒不得賞。乃反被重罪。一體分付。
정조 7년 · 강
命衿川獄囚韓宗雲。依右議政議施行。
정조 7년 · 목
刑曹啓言。以衿川事。就議諸大臣。更具意見。指一草記事命下矣。就議大臣。則右議政金熤以爲。衿川獄囚。旣是官吏。則吏卒謀殺帥臣之律。實是當律。使衿川一境之人。咸知懲畏。在所不已。無容他議云。領府事金尙喆以爲。具格捧結案。不待時正法。恐似允當云。判府事徐命善以爲。此與關係師律者有異。不待結案。直令梟示。則恐未必然。令道臣具格捧結案後。行刑爲宜矣。判府事鄭弘淳以爲。衿川作變。卽吏卒謀殺者也。帥臣守令。雖異其稱。在吏卒則恐當一例處之云。判府事李徽之以爲。當此海獄之繼起。尤爲嚴處。以示警百之意矣云。領敦寧洪樂性以爲。續大典曰。吏卒謀殺帥臣者。首謀梟示云。吏奴旣有作隊之法。則守令便是帥臣也。衿川在囚罪人。恐當以此律照勘云。時原任大臣之議如此。本曹參判李崇祜以爲。拔劍無異放砲。則邑民向官長放砲之律。可謂合當。具格不得時正法。恐爲得宜云。參議李義行以爲。一依海獄處分。卽爲正法。懸首官門。俾此頑俗。咸知懲畏之地。恐似得宜云。諸大臣之議。或謂當爲梟示。或謂當捧結案正法。兩論皆通。而今此衿川罪人韓宗雲之拔劍突入。逐其官長。至出後門。則其禍色之急迫。有浮於大立。海州罪人李喆。旣施梟示之典。宗雲之罪。似不必異同。臣意則請依右議政議施行。敎以依議施行
정조 7년 · 강
遣承旨。詣　宗廟　景慕宮。奉審摘奸。
정조 7년 · 강
遞承旨李獻慶。以李鎭恒代之。尋遞。以徐有大代之。尋遞。以鄭志儉代之。
정조 7년 · 목
敎曰。近來院中事。皆如許矣。敦諭承旨下位。直爲進去。未知果在於放事。而不稟進去。事涉如何。更又惠之。前此或有何承旨進去取稟之時。不可不一番定式。此後取稟待下敎進去事知悉。在外承旨許遞。前望單子入之。○政院。以鎭恒解由未出啓稟。敎以。許遞。前望單子入之。又以有大在外。啓請下諭。敎以。許遞。前望單子入之
정조 7년 · 강
以李漢昌爲統制使。備薦也。
정조 7년 · 강
改差掌試都事愼思稷等。
정조 7년 · 목
吏曹啓言。掌試都事。例以侍從差出矣。洪忠都事愼思稷。慶尙都事卜台衡。全羅都事權世規。黃海都事安濟元。原春都事鄭基煥。咸鏡都事崔大恒。平安都事孟儒龍。俱未經侍從。竝依例請改差。允之。
정조 7년 · 강
有政。吏曹參判金履素進。
정조 7년 · 목
以李敬養爲禮曹參判。崔恒爲洪忠都事。李亮載爲慶尙都事。趙恒鎭爲全羅都事。金寅燮爲黃海都事。李東稷爲原春都事。權坪爲咸鏡都事。李思祚爲平安都事。林道浩爲慶尙左道京試官。李泰永爲全羅左道京試官。李頤祥爲洪忠左道京試官。金載纘爲平安南道京試官。
정조 7년 · 강
命時囚金宗範議處。徐昇修勘放。
정조 7년 · 목
義禁府啓言。前判官金宗範原情。泛稱遲晩。請刑推得情。敎以。除刑推議處。又啓言。校書著作徐昇修笞五十收贖。解見任別敍。私罪施行。允之。敎以。功減一等。
정조 7년 · 강
命各道方伯。薦進經明行修者收用。
정조 7년 · 목
敎曰。崇儒重道四字。卽我朝家法。 列聖相承。化理休明。而罔不以此爲先務。旌招之禮。不絕於巖阿。莪菁之方。恒軫於學校。是故名賢輩出。德業彬蔚。上而膺朝家之禮遇。下而爲國人之矜式。成已利物。風行俗易。正學明而邪說熄。節義崇而亂民戢。四百年國勢之鞏固。寔有賴焉。多士以寧之休。夫豈多讓於成周也哉。予雖否德。亦知儒術之汙隆。實關國家之盛衰。思得賢者而共理。意則勤矣。德相以先正之孫。竊儒者之名。故朱紫莫卞。干旄誤加。畢竟狼狽。無復餘地。可勝歎哉。槪當初招來之意。爲是賢裔。而旣未燭期盜之實。則冀或有一分利益矣。及其趍朝之後。推魯鄙悖之狀。和盤托出。言之可羞。而勢利是趍。權奸是結。表裏和應。自陷大戾。方其風附承蠋。唾罵四起。自好之士。恥輿共立。觀於古參判金亮行之決退可知也。噫孰謂崇儒之擧。反爲害道之歸也。德相之罪名益彰。懲討方嚴。故參判已不在世。而林下之士。又不免零落。則士乏宗匠。人染凶論。餘櫱跳踉。愈出愈奇。世道之憂。已無可言。而近日凶賊。大抵多挾符讖。以惑民心。夫符讖之說。全屬妖誕。王法之所必禁也。粵在 太宗朝。廷臣有以實符有驗爲言者。 聖朝深斥其非。至有卿等皆儒者。論說何爲至此之敎。自是以後。儒敎日興而左道日熄。絶然無聞者久矣。今忽肆行。何也。是豈非陽襄則陰長。此衰則彼盛故耶。其機甚微。其流甚大。若不汲汲救正。直恐斯文漸長。妖訛胥動。而國不能爲國也。藏讖有律。惑衆其刑。而禁之於其末。不若救之於其本。則崇儒重道。尤是今日之所急也。噫假托程學而陸崇作賊。系出魏公而伉冑亂國。彼德相雖出。在儒者何關。在先正何累。尊而扶植之道。宜及此時不容少忽。故此申諭。明示予意。而近來抄選。在旌招之列者絕罕。豈曰無其人哉。十室之邑。必有忠信。焉可誣一世也。另飭選曹。甄拔學問之士。仍令各道方伯。薦進經明行修者。隨卽收用。外此凡係振作士氣培養人才之方。廟堂三司之臣。亦各留心講究以聞。以副予衛正闢邪之意也。
정조 7년 · 강
命華陽書院石潭書院。分遣閣臣及近臣致祭。
정조 7년 · 목
敎曰。逖矣關西。距京夏越。尙無怪乎土俗之貿貿。至若湖西海西。皆是先正俎豆之鄕也。杖屨之所也。不幸近日。承訛襲訛。因疑傳疑。未見有衛正闢邪之效。職由予忝位君師。敎未下孚之致。豈道內一二人士之罪也。予方反有歉歎。倘使先正在世。世道胡至於此。此時曠世之感。尤不能容已。西原華陽書院。海州石潭書院。分遣閣臣及近侍之臣致祭。西原則獨享宋文正。海州則趙文正李文純成文簡金文元宋文正五先正。與李文成配食云。祭文各當親撰以下矣。適値歲首。宣此十行。予意竊以爲。目下要務。莫大於是故也。又敎曰。西原致祭。檢校直閣金憙進去。海州致祭。左副承旨徐鼎修進去。又敎曰。海州奉命承旨。仍爲覲親以來。
정조 7년 · 목
敎曰。人日製當爲設行。而再明至初五。連値殿座。初六以後。祈穀祭致齋相値。待明朝。弘文提學牌招。係是歲首。通方外事分付。
정조 7년 · 강
遞弘文提學李性源。
정조 7년 · 목
敎曰。藥院職務相妨。提調李性源兼帶文任許遞。政官牌招開政。以在京無故人差出。
정조 7년 · 강
命吏曹判書金鍾秀。上來參班。
정조 7년 · 목
敎曰。 享日在卽。致齋又隔日。進幣酌酒之任。無他推諉之處。昨有促敎。而尙無動靜。雖未知病勢之如何。臨期上來。有何不可强之端。行吏曹判書金鍾秀上來參班與否。卽爲知入。
정조 7년 · 강
遞承旨徐鼎修。以趙時偉代之。
정조 7년 · 강
命故參判兪直基妻貞夫人金氏衣資食物。元歲饌外。卽爲輸送。
정조 7년 · 목
因吏曹貞夫人金氏年九十加資別單。敎以。洽滿九十。不但稀異。宜以尊高年之義。日前欲爲題給食物衣資而未果。況在 先朝。以重臣老母年歲事。重臣特蒙除外邑之恩數矣。又是閣臣之老母。尤宜軫念。令該道優給衣資食物。元歲饌外。卽爲輸送。仍令地方官存問。
정조 7년 · 강
命承旨沈豊之問啓。置之。
정조 7년 · 목
敎曰。凡賞典單子。無論例賞別賞。只書姓名入啓。自內以所下賞典名色。付標書下。自是不易之例。人孰不知。今此別單之自政院。敢先付籤於名上入啓。此前無後無之例。何異於候班對承傳色。直稱問安知道乎。此似小事。關係不輕。當該承旨不可無警。爲先問啓。○政院啓言。當該承旨問啓事命下矣。問于左承旨沈豊之處。則別單書入之際。曹吏謂有前例。付籤名上。而臣未及照察。遽然捧入。致煩問啓之命。此莫非昏謬不職之罪云矣。敎以然則非承旨之失。此問啓置之。
정조 7년 · 강
有政。吏曹參判鄭昌順進。
정조 7년 · 목
敎曰。每年歲首開政。侍從臣父年過七十人。每令當日政下批。出於尊年之意。今年何可異同。侍從臣父推恩加資。待啓下。今日政。仍爲下批事分付。○以李宗燮爲司諫。尹尙東爲校理。林道浩爲副校理。徐美修爲修撰。因弘文提學望筒。敎以。首望譜略校正。逐日仕進使之更爲擬入。○以鄭民始爲弘文提學。
정조 7년 · 강
命宮墻頹圮處把守官解送。
정조 7년 · 목
敎曰。宮墻頹圮處。許多軍兵之不分祈寒盛暑。勞苦今爲幾年。每一念之。恫若在已。待解涷卽爲始役完築。把守軍解送事。分付該營門及該曹。
정조 7년 · 강
命南平縣監柳曾養。申飭還官。
정조 7년 · 목
全羅監司朴祐源。以南平縣監柳曾養罷黜馳。啓敎以。必因臺啓之允從而然。姑無發配之事。且不過俾欲爲神臺議。焉敢引義。令該曹申飭。使之當日還官後草記。此狀啓還下送。
정조 7년 · 강
召見承旨金宇鎭趙時偉于誠正閣
정조 7년 · 목
宇鎭曰。再明日犒饋。以親臨磨鍊乎。予曰。春塘臺當親臨矣。時偉曰。門路何以擧行乎。予曰。當自內爲之矣。予曰。陞品部官事。誠難處矣。予曰。今年則老農之言。當云豐登耶。時偉曰。姑未的知。而秋麥有豐登之漸云矣。予曰。畿邑設脤。當在何間耶。時偉曰。似在初旬間矣。予曰。內需司便同帑庫。而略有儲遺。故欲量宜扶助矣。諸臣仰對曰。誠好矣。予曰。中官則給歲米一石。而大臣家則只送八斗。何也。志儉曰。俄聞戶判言。則領府事以爲。昨年十石。別是特恩。大臣歲餠。例爲四斗。而今有倍數之敎。則當送八斗云矣。予曰。明朝戶曹郞廳發牌。以昨年例輸送之意分付。此後如有倍數之命。則準此爲之可也。
정조 7년 · 강
命部官中遷轉人。與新除入相換。
정조 7년 · 목
敎曰。抄戶之政。決難委之生手。開春以後。願入之類。比歲前必當倍簁。此時部官遞易可悶。曾以考勤慢行賞罰之意。有所下敎。設令有最勤最慢之別。徑遞之後。無以憑處。部官中日前都政遷轉人。與新除人幷卽相換。如是則直長之仍任奉事。奉事之徑陞直長者。各於其職計仕。待發賣畢。仍又相換事分付。
정조 7년 · 강
飭畿湖設賑邑守宰。
정조 7년 · 목
敎曰。畿湖尤甚邑民情。比歲前尤當艱食。目下賙飢之策。何以拮據。而歲前救急爲幾巡。設賑亦自何年爲之乎。至於畿邑。尤異外邑。擧行形止。勿拘前例。每巡狀聞。每朔仍又通錄以啓事分付。湖西則近聞廉探之言。勿論尤甚之次邑守宰。近來未瑩云云。猶屬道路之傳。姑不摘發處分。更當有隨現懲勵之典。先令廟堂各別嚴飭。
정조 7년 · 강
命罪人重鎭。曉諭放送。仁壽定配。完貴等更爲狀聞。
정조 7년 · 목
因洪忠監司金文淳密啓。敎以。邦慶洊疊。霈澤無前。向日有旨。實有參量。況重鎭寫草一款。雖已綻露。草與正本有異。若乃泓賊窮天極地至凶至憯。不忍言不敢道之事。果無共參之跡。草本中句語。旣不究竟。與泓賊區而別之然後。益彰泓賊之罪惡。依前有旨及今二有旨內辭意。申申曉諭後放送。至於仁壽。意謂稚騃。使之放送矣。年近二十。而此則道臣之言似然。定配所押送。完貴億重等年滿與否。更爲追後狀聞事回諭。
정조 7년 · 목
敎曰。都承旨與弘文提學。持此御製。偕往泮宮。試取以來。○以擬宋監察御史程顥。謝數召見。每退。必曰頻求對。欲常見卿。爲表題。
정조 7년 · 강
判敦寧金鍾正。上疏自引乞遞。賜批。
정조 7년 · 목
疏略曰。臣積負罪戾。遭罹罔測。泥首鄕廬。惟斧鉞是侯。曾末數月。復施蕩滌之典。乃者勳銜之復縻。出於積久癈枳之餘。復於大政之日。特以七年前前望。有此敦府之命。非臣隕結所可仰酬。而若乃人之所以罪臣者。言旣混圇。無可摸捉而卞質。下款所論。已是已發之宿案也。顚末莫逃。何敢復提於年久之後。以瀆崇嚴也哉。玆敢冒入文字。仍尋鄕路。亟削臣職。仍治臣行止自擅之戒焉。批以。元無可引之義。前望今始點下。實由未遑。卿其勿辭。上來行公。
정조 7년 · 강
召見承旨閣臣于誠正閣。直提學鄭志儉。檢校直閣徐鼎修。檢校待敎徐龍輔。承旨金宇鎭。
정조 7년 · 목
予命志儉。讀奏紹賢華陽兩書院御製致祭文訖。予曰。字句間如有疵病處。諸閣臣各陳所見也。志儉等曰。雲翰璀璨。實無可達之辭矣。予曰。左副承旨檢校直閣待敎入侍。承旨金宇鎭。檢校直閣徐鼎修。原任待敎徐龍輔進伏。予曰。檢校直閣。當往海西矣。然則明日辭朝乎。鼎修曰然矣。予曰。復命當在何問耶。鼎修曰。開月初可以復命矣。予曰。待敎覲行。欲於何日下直耶。龍輔曰。臣亦明日辭朝矣。予曰。分付人日製試所。御製。卽爲封入。收卷數亦爲知入。注書李祖承。奉御題還入奏曰。收卷爲三百餘張云矣。
정조 7년 · 강
以李★(土+甲)爲都總管。
정조 7년 · 목
敎曰。在外都總管許遞。前望單子入之。
정조 7년 · 강
遞大司憲李★(土+甲)。
정조 7년 · 목
敎曰。都總管李★(土+甲)本職許遞。大司憲前望單子入之。
정조 7년 · 강
行人日製科次于誠正閣。
정조 7년 · 목
予曰。今日卽新正三日。適有小饌分食也。仍宣饌訖。命考試劵。予曰。二百張。弘文提學考之。一百張。藝文提學考之。其餘晚後試劵。則時原任直提學分考也。弘文提學鄭民始曰。收劵張數不多。不必與藝文提學分考。合力同考何如。予曰。從便爲之好矣。予曰。祭文皆已釐正。出給藝文館乎。直提學徐有防。曰。俄已移送藝文館矣。予曰。大司成及前承旨李在學入侍。李時秀在學進伏。予曰。二直提學對讀則大司成爲之也。予曰。沈有鎭監印册子。明可訖役耶。直提學鄭志儉曰。明日始爲印役云。而一日之內。似難告完矣。予命在學進前。予曰。日前所受抄出之事。尙未果焉。自明日入來。以爲畢抄之地可也。考試訖。命書等第。折封。○敎曰。人日製居首三下一。進士李太源直赴會試。之次三下進士朴左源給一分。次上幼學安錫良。生員李衡達呂駿永。紙筆墨施賞。考例捧傳旨
정조 7년 · 강
命洪奉朝賀致祭。旬前衹受。洪守榮使之明日內謝恩。
정조 7년 · 목
敎曰。奉朝賀致祭日字有下敎。而尙無祗受之意。無乃以京第祗受。爲難安而然乎。此則大不然。在前戚家。似此所遭。本家元無撤移鄕外之事。以是歲饋或例問。無不傳之本家。觀於向來靑恩豐陵已例。不特斑斑。至於奉朝賀。尤是異焉。雖至今在世。以平日爲國忘私之誠。必當在私恩則割之。在君命則從之。況自家所被人言。予已躬自主證。雖欲伸暴。更無容說。再昨冬錄用傳敎。予意已悉諭。今不必架疊。以此意令該曹另飭本家。致祭必於旬前秪受。祭文當親撰以下。該房知悉。洪守榮之除拜已久。迄無動靜。國體所在。不可無飭。亦令吏曹。各別催促。使之明日內謝恩。仍爲辭朝。又敎曰。奉朝賀祠板上京時。擔舁軍量宜劃給。仍令地方官護送底事。下諭于京畿監司處。
정조 7년 · 강
命僧尼之出沒城闉。令守總使嚴飭。
정조 7년 · 목
漢城府啓言。僧尼入城。本有法禁。而昨聞僧徒。稱以齋米。恣行街路。故發吏隸捉。則至於數十人之多。今方嚴治逐送。而莫重城門。慢不守直。任其冒入。怠忽可知。雖以部官論之。緇髡之犯禁。全不察飭。三門守門將。令兵曹嚴懲。當部入直官請幷拿處。允之。敎以。攔入僧徒。不可逐送而止。過明日後。嚴加懲勵。該營大將。從重推考。大抵南北漢僧徒。換着軍服。出沒城闉之故。法禁從以蕩然。以此意令守總使知悉。各別嚴飭。
정조 7년 · 강
召見檢校直閣金憙徐鼎修于誠正閣。
정조 7년 · 목
予曰。今番檢校之行。正是察理之時。須宣揚朝家德意。正趍向鎭危疑。其責不輕矣。況年前不幸。行於檢校之近親。似當百倍他人矣。朝家刑政。雖不得遽施曠蕩之典。而未蒙放者。亦豈終身轗軻乎。湖西一道。緩急所特者也。頃已悉諭。歸家之後。亦宜一一曉諭。綸音一件。自內閣持去也。予謂鼎修。海西鄕戰。亦不可不嚴加禁斷。須成出文字。聚會海州平山之士。反覆曉諭。期於左右調劑。彼此鎭安也。
정조 7년 · 강
領府事金尙喆疏辭歲饌。仍請休致。賜批。
정조 7년 · 목
疏略曰。臣伏奉歲饌倍數輸送之命。格外寵賚。若是便蕃。恧蹙私心。無地自容。臣於朝廷。卽一已退之身。衰病當退之義。今年甚於去年。特許致仕名目。得免禮經之罪人。不勝顒侯之至。批以。米肉之加數輸送。出於尊年之義。卿容過加巽讓。箚末引年之請。卿又何不禮予前日之諭。有此云云。所謂決無從施之理。切冀卿之安心勿復過辭也。仍命遺史官傳諭。
정조 7년 · 강
吏曹判書金鍾秀。從縣道疏陳病狀乞遞。仍請休致。賜批。
정조 7년 · 목
疏略曰。狗馬賤疾。出入死生。于今三十日矣。已成鬼形。一息未泯。此際家宰新命。有隕自天。臣惝怳驚感。不知罪累。噫一自僇癈以來。雖冗官末職。初非臣夢想所到。則況此莫重之任。縱云宿硏。事同初授。而身名一敗。危疾乘之。 社享期近。促敎荐下。有不容引日泯伏。堇具文字。從縣道上聞。先將臣本職。亟命及時遞改。準臣致仕前請。得遂至願。批以。往事豈必追提。親享只隔數日。此非卿言私之時。卿其勿辭。俟少間。趁今致齋前。上來肅命。
정조 7년 · 강
知事具允鈺。上疏自引乞遞。賜批。
정조 7년 · 목
疏略曰。臣負難赦之罪。而受罔極之恩。薄竄之旋宥。特敍之荐下。何莫非有隕自天。而前後恩赦。雙手警讀。但有血淚之被面。不意臺啓纔停。樞銜遽降。迺以釁僇之縱。復置收錄之中。臣誠惝怳震驚。噫人言之來。無定爲怪。但其語不稱停。事多爽實。則無所謂言之者不仁。而當之者可冤。又況天日在上。無微不燭。侗悉本未。至發絲綸。曲盡無遺。臣雖卽地溘然。更無餘憾。尤何敢費辭張皇。顧今污衊無餘。自分棄物。雖蒙不棄簪履。曲加薫沐。臣罪深彰。進身無路。亟命削臣仕籍。勿復檢擬。批以。敍用傳敎。予意悉及之。卿其勿辭。從速行公。
정조 7년 · 강
御春塘臺。行歲首犒饋。
정조 7년 · 목
具翼善冠袞龍袍。自內詣春塘臺陞座。犒饋如儀。○領議政徐命善曰。明日朝參及肄儀相値。先後何以擧行乎。予曰。早朝先行肄儀也。予曰。享日在卽。而吏判尙無動靜。進幣之任。將何以爲之乎。命善曰。亞堂多有替行之例矣。守禦使鄭民始曰。左相吏判時。病未進參。故臣曾替行矣。少頃還內。
정조 7년 · 강
召見領議政徐命善。守禦使鄭民始于誠正閣。
정조 7년 · 목
予曰。飢口旣命加抄於今。可無漏戶之慮耶。民始曰。似無如前之弊矣。予曰。開月則昨歲大無之餘。又當春窮。頷顑之狀。不言可狀。二月次巡。與三月初巡。合等發賣。民食似可有裕矣。卿與諸堂商議稟定也。民始曰。聖敎至當。如是合巡。則民似爲便矣。○敎曰。領議政入侍。命善進伏。予曰。今則新榜已出。翰圈當爲之矣。命善曰然矣。予曰。今番亦自館閣會圈乎。命善曰。在前翰林有故之時。不得不自館閣會圈。而今番則別兼旣備。無與於館閣矣。予曰。丙申以後圈鮎錄入之。予曰。春秋館堂上誰某乎。命善曰。知春秋則兪彥鎬鄭昌聖。同春秋則李在協嚴璹矣。予曰。抄啓文臣中。無故之人甚少。亦爲從速加抄好矣。命善曰。昨冬新榜。不過三數人。姑待增廣後加抄。恐無妨矣。予曰。通新舊榜加抄。則似不苟艱矣。
정조 7년 · 강
命翰圏從速爲之。
정조 7년 · 목
敎曰。翰圈從速爲之。下位備三員。則可以擧行。別兼春秋李集斗。斯速乘馹上來事下諭。
정조 7년 · 강
命景福將李元龜拿問。守直員役。令攸司勘處。
정조 7년 · 목
兵曹判書徐有隣啓言。景福宮光化東挾門銷鑰。偶然閪失云。故卽令該監改造進排。而莫重開門銷鑰。不謹典守。有此見失。伊日入直衛將。令該府拿問處之。守直員役軍卒。請令攸司勘處。從之。
정조 7년 · 강
遞承旨沈豊之金宇鎭。以李在學沈有鎭代之。
정조 7년 · 목
豊之不爲仕進。敎以。聞有實★(忠+恙)許遞。前望單子入之。○敎曰。左副承旨職務相妨許遞。前望單子入之。
정조 7년 · 강
以沈豊之爲吏曹參議。
정조 7년 · 목
敎曰。吏曹參議前望單子入之。
정조 7년 · 강
命朝參日。大臣三司陳嘉謨嘉猷。
정조 7년 · 목
敎曰。近來公卿百執事。噤嘿便成俗習。歲初朝參。無異一初。況今寶鑑親上。元子定號。上以繼述之道。下以貽燕之謨。其要無過於詢諮二字。明日腹門後。自大臣三司。至于庶僚。必陳嘉謨嘉猷之意。自政院申明知悉。
정조 7년 · 강
行召對于誠正閣。閣臣沈念祖。承旨李夔。玉堂金翊休徐美修。注書李祖承。兼春秋金健修金鳳顯。
정조 7년 · 강
以徐龍輔爲直閣。
정조 7년 · 목
敎曰。時任閣臣中無故人。只有一入。直閣未差之代。前望單子入之。
정조 7년 · 강
以鄭一祥爲大司憲。洪彬爲司諫。嚴思晚爲掌令。朴宗來爲獻納。魚錫齡李亮載爲正言。徐有成爲應敎。李儒慶爲校理。尹㬦爲副校理。
정조 7년 · 목
敎曰。歲首朝參。三司不可不備員。日前賓對。俄者召對之時。屢以來言之意。筵敎諄複。雖未知筵臣之果能注意聽從。而未差之代。宜卽差出。前望單子入之。待下批牌招察任。又敎曰。未肅拜及在外三司許遞。與未差之代。待下批牌招察任。
정조 7년 · 강
命未下直守令邊將察訪。皆令再明日辭朝。
정조 7년 · 목
敎曰。此時諸邑守令。不可一任其曠官。邊將察訪亦然。未下直守令邊將察訪。皆令再明日辭朝。仍令留待。別將權管之未下去者。肅拜日未及召見。一體待令事分付。
정조 7년 · 강
命國子長。明日政差出。
정조 7년 · 목
敎曰。春到記不遠。國子長明日政。以在京無故人差出。
정조 7년 · 강
命圻嶺湖幷停操。試邑以稍實邑設行。